Heger, Eduard, predseda vlády SR (2021-05-04):
Vážený pán predseda Národnej rady, vážené pani poslankyne, vážení páni poslanci, ctené plénum, aj dnešný deň, aj dnešné hlasovanie o programovom vyhlásení vlády a o dôvere novej vláde je oslavou parlamentnej demokracie. Ja osobne si parlamentnú demokraciu ctím a verím tomu, že aj celý poslanecký zbor si parlamentnú demokraciu ctí, pretože vďaka nej tu dnes všetci sme. Naša koalícia vzišla z volieb v roku 2020, kde dostala silný mandát od občanov na zmenu. Dokonca tak silný, že je ústavný. Ak dovolíte, prihovoril by som sa najprv krátko k opozícii. Roky na Slovensku to je tak, že po voľbách sa parlament rozdelí na koalíciu a opozíciu. Je preto prirodzené, že opozícia nepodporuje programové vyhlásenie koaličnej vlády. Samozrejme, aj v tomto prípade to úplne rešpektujem a dovolím si z tohto miesta popriať opozícii, aby bola korektná a pravdivá, lebo myslím, že takýto štýl politiky Slovensko potrebuje a takýto štýl politiky je aj na prospech všetkým občanom Slovenskej republiky. Samozrejme, budeme radi, ak návrhy našej vlády nájdu podporu aj v radoch opozície, ak to, samozrejme, budú návrhy, s ktorými sa stotožníte aj vy. Dovoľte mi, aby som sa teraz poďakoval hlavne koaličným poslancom, pretože práve vďaka vašim podpisom, ako som povedal aj v piatok ráno, ste umožnili vznik tejto novej vlády a ja si to, samozrejme, veľmi cením. Ďakujem aj podpredsedom, podpredsedníčke vlády, ministrom a ministerkám za to, že aj v tomto pléne odprezentovali jednak to, čo za rok svojho pôsobenia na ministerstvách urobili pre Slovensko, pre občanov Slovenskej republiky, a zároveň predstavili aj ďalšie plány, ktoré vychádzajú z programového vyhlásenia vlády. Predstavili sme vám programové vyhlásenie vlády, ktoré vychádza, vychádza z programov a princípov, ktoré boli postavené po voľbách v roku 2020 koalíciou, ktorá, ako som povedal, vzišla z volieb v roku 2020 silnou koalíciou so silným mandátom. Toto programové vyhlásenie už vtedy bolo kvalitné a ambiciózne a my sa dnes nachádzame o rok ďalej a okrem programového vyhlásenia vlády, ktoré, ako som povedal, je kvalitné a je ambiciózne, máme dnes aj plán obnovy. Toto ešte v histórii Slovenska nebolo, že by vláda mala na jednej strane programové vyhlásenie vlády a mala aj veľmi kvalitný a hlavne, poviem to, akčný plán, plán obnovy Slovenska. Samozrejme, čaká nás veľmi veľa výziev, lebo myslím, že všetci si uvedomujeme a hlavne teda koalícia si uvedomujeme, že Slovensko sme prevzali v zanedbanom stave. Taktiež korona zanechala na Slovensku tiež svoju výraznú stopu, ktorú nemôžme prehliadnuť. Sme však jeden tím. Koaličná vláda a koaličný parlament, koaliční poslanci a myslím si, že sme silný tím. Ako som povedal, dostali sme silný mandát a tak, ako vás poznám, viem, že máme aj silné odhodlanie urobiť zo Slovenska vyspelú, modernú, inovatívnu a zdravú krajinu. Však vieme, že na to, aby štát fungoval v úplnej plnosti, je dôležité, aby centrálna vláda nezabudla na tak dôležitú spoluprácu so samosprávami. Ja si túto rovinu veľmi dobre uvedomujem a bude to jeden z pilierov aj mojej politiky, budovať veľmi dobrú spoluprácu s samosprávami, pretože neraz som povedal, že sme ako jedny pľúca. Na to, aby sme vedeli pre Slovensko zabezpečiť kvalitné služby, spolupráca medzi centrálnou vládou a samosprávami je úplne kľúčová. Mnohí z vás ste sa či už v samosprávach angažovali, alebo aj dnes máte svoje funkcie a budem veľmi rád, ak spoločne budeme ako koalícia rozvíjať dobré vzťahy, dobrú spoluprácu v prospech občanov Slovenskej republiky. A tak si dovolím len na záver povedať, že verím, že túto veľkú príležitosť, pred ktorou všetci stojíme a obzvlášť vy, ctení koaliční poslanci, využijeme v prospech občanov Slovenskej republiky, v prospech omnoho lepšej budúcnosti Slovenska, napravíme veci, ktoré boli zanedbané, a prinesieme tie zmeny, ktoré sú nielen v pláne obnovy, ale o ktorých hovorí aj programové vyhlásenie vlády, ktoré sme vám predstavili. Ďakujem veľmi pekne a dovoľte mi teda na záver vás požiadať o podporu našej vláde, ktorá tu dnes pred vami je. Ďakujem pekne. (Potlesk.)